CELEX: 62012CN0143
Language: el
Date: 2012-03-23 00:00:00
Title: Υπόθεση C-143/12: Προσφυγή της 23ης Μαρτίου 2012 — Ευρωπαϊκή Επιτροπή κατά Γαλλικής Δημοκρατίας

9.6.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/12
            
         Προσφυγή της 23ης Μαρτίου 2012 — Ευρωπαϊκή Επιτροπή κατά Γαλλικής Δημοκρατίας
   (Υπόθεση C-143/12)
   2012/C 165/20
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: G. Wilms και S. Petrova)
   
      Καθής: Γαλλική Δημοκρατία
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι η Γαλλική Δημοκρατία, παραλείποντας να χορηγήσει άδειες σύμφωνα με τα άρθρα 6 και 8, να επανεξετάσει και, εν ανάγκη, να εκσυγχρονήσει τις υφιστάμενες άδειες και να μεριμνήσει ώστε η εκμετάλλευση όλων των υφισταμένων εγκαταστάσεων να γίνεται σύμφωνα με τις προδιαγραφές των άρθρων 3, 7, 9, 10 και 13 καθώς και των άρθρων 14, σημεία α' και β', και 15, παράγραφος 2, της οδηγίας IPPC, παρέβη τις υποχρεώσεις που υπέχει από το άρθρο 5, παράγραφος 1, της οδηγίας 2008/1/ΕΚ του Ευρωπαϊκού Κοινοβουλίου και του Συμβουλίου, της 15ης Ιανουαρίου 2008, σχετικά με την ολοκληρωμένη πρόληψη και έλεγχο της ρύπανσης (οδηγία IPPC) (1)·
            
         
               —
            
            
               να καταδικάσει Γαλλική Δημοκρατία στα δικαστικά έξοδα.
            
         
      Ισχυρισμοί και κύρια επιχειρήματα
   
   Δυνάμει του άρθρου 5, παράγραφος 1, της οδηγίας IPPC, τα κράτη μέλη λαμβάνουν τα αναγκαία μέτρα ώστε οι αρμόδιες αρχές να μεριμνούν, με τη χορήγηση αδειών κατά τα άρθρα 6 και 8 ή, καταλλήλως, με την επανεξέταση των όρων και, εν ανάγκη, τον εκσυγχρονισμό τους, ώστε η εκμετάλλευση των υφισταμένων εγκαταστάσεων να γίνεται σύμφωνα με τις προδιαγραφές των άρθρων 3, 7, 9, 10 και 13 καθώς και των άρθρων 14, σημεία α' και β', και 15, παράγραφος 2, της οδηγίας IPPC, το αργότερο στις 30 Οκτωβρίου 2007.
   Στις 3 Νοεμβρίου 2009, η Επιτροπή απέστειλε προειδοποιητική επιστολή, εκτιμώντας ότι η καθής επέτρεπε τη λειτουργία σημαντικού αριθμού υφισταμένων εγκαταστάσεων (1 647 εγκαταστάσεων) οι οποίες δεν διέθεταν άδεια ανταποκρινόμενη στις επιταγές του άρθρου 5, παράγραφος 1, της οδηγίας IPPC. Κατά τον χρόνο αποστολής της αιτιολογημένης γνώμης, 784 υφιστάμενες εγκαταστάσεις δεν διέθεταν ακόμα άδεια σύμφωνη με το άρθρο 5, παράγραφος 1, της οδηγίας.
   Καίτοι η κατάσταση έχει έκτοτε βελτιωθεί, κατά τον χρόνο καταθέσεως της παρούσας προσφυγής τέσσερις υφιστάμενες εγκαταστάσεις εξακολουθούν να λειτουργούν στη Γαλλική Δημοκρατία χωρίς άδεια σύμφωνη με την οδηγία.
   Ως εκ τούτου, η Επιτροπή θεωρεί ότι η Γαλλική Δημοκρατία δεν έχει ακόμα θέσει τέρμα στην παράβαση του άρθρου 5, παράγραφος 1, της οδηγίας IPPC.
   
      (1)  ΕΕ L 24, σ. 8.